
Savjetovanje s javnošću o Prijedlogu Pravilnika o provedbi postupaka jednostavne nabave
 
Osnovna škola „Anž Frankopan“ Kosinj, Gornji Kosinj 49, Kosinj provodi savjetovanje s javnošću o Prijedlogu Pravilnika o provedbi postupaka jednostavne nabave. 
Savjetovanje traje 30 dana, a provodi se  od  10.07. 2026. do 10.08. 2026. 
 
PRAVNA OSNOVA 
Pravna osnova za donošenje Pravilnika sadržana je u članku 86. stavku 3. Zakona o izmjenama i dopunama Zakona o javnoj nabavi („Narodne novine“, broj 48/26; u daljnjem tekstu Zakon) kojim je naručiteljima ostavljen rok od 3 mjeseca od stupanja na snagu Zakona da usklade opće akte kojima se uređuju pravila, uvjeti i postupci jednostavne nabave te planove nabave s odredbama Zakona. Zakonom, koji je stupio snagu 16. svibnja 2026. godine, značajno su izmijenjene odredbe koje uređuju provedbu jednostavne nabave, između ostaloga, izmijenjeni su pragovi jednostavne nabave, kao i prag za objavu u planu nabave i evidenciji u registru ugovora, propisana je obveza provođenja postupaka jednostavne nabave putem objave u EOJN RH, kao i obveza osiguravanja pravne zaštite za sve postupke procijenjene vrijednosti iznad 15.000, 00 eura. Postojeći Pravilnik (KLASA:406-01/25-03/20, URBROJ: 2025-0125-5, od 11. ožujka 2025.) donesen u skladu s ranijim zakonskim okvirom, nije usklađen s novim zakonskim zahtjevima te ga je potrebno zamijeniti novim propisom koji će biti u potpunosti primjenjiv od dana stupanja na snagu odredbi koje se odnose na postupak, uvjete i način provedbe jednostavne nabave. 
 
OBRAZLOŽENJE RAZLOGA I CILJEVI KOJI SE ŽELE POSTIĆI 
 
Donošenje novog Pravilnika nužno je zbog: usklađivanja s važećim zakonodavnim okvirom i njegovim izmjenama, potrebe za preciznijim normativnim uređenjem pojedinih instituta, osiguravanja veće razine pravne sigurnosti u provedbi postupaka jednostavne nabave, jačanja načela, unaprjeđenja učinkovitosti i ekonomičnosti postupaka jednostavne nabave, te uvođenja digitaliziranih postupaka provedbe putem EOJN RH. Usklađivanje s promjenama zakonska je obveza Osnovne škole „Anž Frankopan“ Kosinj, te je ono preduvjet za zakonito provođenje svih postupaka jednostavne nabave od 1. rujna 2026. godine. Cilj Pravilnika je uspostaviti jasan, transparentan i operativno provediv sustav jednostavne nabave koji omogućuje brzo postupanje, elektroničku komunikaciju i pohranu dokumentacije u svim fazama postupka jednostavne nabave, osigurava cjelovitu revizijsku stazu, promiče ravnopravno sudjelovanje na tržištu jednostavne nabave te jača povjerenje gospodarskih subjekata u postupke naručitelja.

TRAJANJE SAVJETOVANJA 
 
Savjetovanje traje od 10. srpnja do 10. kolovoza 2026. godine. Zbog iznimno kratkog tranzicijskog razdoblja i zakonskog roka od samo tri mjeseca koji je ostavljen naručiteljima za potpuno usklađivanje općih akata s novim zakonskim okvirom, a s ciljem pravovremene pripreme i donošenja Pravilnika prije stupanja na snagu ključnih odredbi, ovo se savjetovanje iznimno provodi u skraćenom trajanju. Skraćeni rok nužan je radi osiguravanja institucionalne spremnosti te sprječavanja nastanka pravnog vakuum sustava javne nabave nakon 1. rujna 2026. godine. 
 
 
NAČIN SUDJELOVANJA U SAVJETOVANJU 
 
Pozivaju se predstavnici zainteresirane javnosti da najkasnije do 10. kolovoza 2026. godine, dostave svoje primjedbe, komentare i prijedloge na predloženi Prijedlog Pravilnika, s obrazloženjem, u pisanom obliku, putem elektronske pošte na  slijedeće adrese : ured@os-afrankopan-kosinj.skole.hr. Prijedlozi, komentari i primjedbe na Prijedlog Pravilnika dostavljaju se na OBRASCU za savjetovanje s javnošću koji je dostupan zajedno s ovim pozivom i prijedlogom Pravilnika. Prijedlozi, komentari i primjedbe moraju sadržavati adresu podnositelja i biti čitko napisani. Ukoliko se prijedlozi ne dostave na predviđeni način, isti se neće uzimati u obzir. 
 
 
IZVJEŠĆE O SAVJETOVANJU 
 
Po završetku savjetovanja, svi pristigli prijedlozi, komentari i primjedbe biti će javno dostupni na mrežnoj stranici Osnovne škole „Anž Frankopan“ Kosinj. Ukoliko ne želite da Vaš prijedlog, komentar ili primjedba bude javno objavljen, molimo Vas da to jasno istaknete pri dostavi obrasca. Po provedenom savjetovanju izradit će se Izvješće o provedenom savjetovanju koje sadrži zaprimljene prijedloge i primjedbe te očitovanja s razlozima za (ne)prihvaćanje pojedinih prijedloga i primjedbi, koje će biti objavljeno na mrežnoj stranici Osnovne škole „Anž Frankopan“ Kosinj. 
 
 
 
 
PRILOZI:  	
1. Prijedlog Pravilnika o provedbi postupaka jednostavne nabave
2. Obrazac  sudjelovanja u savjetovanju 

